Umongameli Emmerson Mnangagwa Ufikisa Insuku Ezilikhulu Ebusa
UmongameIi Emmerson Mnangagwa usenelise amalanga alikhulu esembusweni ngemva kokuhluthuna intambo zombuso kowayengumongameli uRobert Mugabe encediswa libutho leZimbabwe National Army-ZNA.
BULAWAYO — Amalanga alikhulu edlule ngesiqubu esikhulu esembusweni umongameli Emmerson Mnangagwa okwenza angathi ungene embusweni izolo, kodwa sekukhona umehluko lobanje usasebuvilibana. Okumqoka okungconywa ngabantu ngokungena embusweni kwakhe yikuthi uMugabe akasengumongameli njalo sebezihambela bekhululekile, amapholisa akade ehlupha kawasahluphi njalo lamaroadblock asembalwa. Ngaphandle kwalokho asebekukhangelele kakhulu abantu yinguquko kwezomnotho ngoba okunye konke obekusenzakala ngesikhathi sikaMugabe lokhe kusenzakala, ukubotshwa kwabantu mahlayana, ukungaphiwa amathuba alinganayo ekwethulweni kwezindaba kanye lenkulumo ezingaphathi kuhle abantu zikaMnangagwa. UMnunzana Sithole olwela amalungelo oluntu ngomunye ole nsolo ezithile ngoMnangagwa. ISikhulumeli seZAPU, uMnunzna Iphithule Maphosa yena uthi kakaboni lutho oluguqukileyo ngombuso kaMnu Mnangagwa. UMongameli weMRP, uMnunzna Mqondisi Moyo uthi abantu bengathathwa ludumo osolusabalale ikakhulu ngasempumalanga yelizwe lapho amhlabalela lengoma zokumhaya bembiza bethi Garwe. Olwela amalungelo oluntu, uNkosazana Abigale Mupambi yena uthi unikeza uMnangagwa imiklomelo engamatshumi amane ekhulwini-40%, ethi emapholiseni lapha uphose wazama kodwa kwezomnotho wehlulekile. Ethi kwezenkohlakalo hatshi uyazehlulekela ngoba kulenkethabetshabi ekubotshweni kwabantu abacalwa ngokuphatheka emisebenzini emibi. Abanye abaphe imibono yabo bathi yebo kulomehluko kodwa abamthembi uMongameli Mnangagwa ngoba ilizwe lize libenje ubephatheka ekuliwoneni lapha usazama ukuthandwa njalo ezinye zenkulumo zakhe zokuthuka kehlukananga lazo. Abanye njalo bathi ngemva kwamalanga alikhulu ngendlela ilizwe elibhazalele ngakhona akulula ukuqondisa izinto ngoba abanye balabo ababesona lokhe besembusweni laye uMongameli njalo lezimali okwakumele zibiselwe yilabo abantshontshayo ngenkhohlakalo azibiselwanga.